Loys, par la grâce de Dieu roy de France; savoir faisons à tous présens et advenir, que aujourd’hui nous avons confermé, promis et juré sur les sains Evangiles, estans sur le grant autel de l’église de Sainct Bénigne de Dijon, tenir et garder fermement les libertez, franchises, immunitez, chartres, previleges, et confirmations d’icelles, donnéez et octroyées de noz devanciers ducz de Bourgoingne, au Maïeur, et aux eschevins et habitans de nostre dite ville de Dijon, si comme elles sont escriptes. Et aussi les diz Maïeur, eschevins et habitans de nostre dite ville, estans lors en notre présence, en la dite église, jurèrent qu’ils nous seront loyaulx subgez, et vrais obéissans, et garderont nostre personne, et touts noz droits, envers tous et contre tous. Et nous leur avons octroyé et octroyons par ces présentes, que noz hoirs et successeurs en nostre dit duchié de Bourgoingne, jureront et seront tenus jurer publiquement en ladite église de Sainct Bénigne de Dijon, en leur premier advénement oudit Duchié, qu’ilz garderont, et feront tenir et garder lesdites libertez, franchises, immunitez, chartres et previleges, et confirmations d’icelles, ainsi comme elles sont escriptes, et plus à plain contenues es lettres et chartres données de nos diz devanciers ducz de Bourgoingne, aux habitans de notre dite ville de Dijon. Et à ce faire et fermement tenir, et garder perpétuellement, nous obligeons espécialement et expressément, nous, nos hoirs, nos successeurs et tous ceulx qui auront cause de nous en nostre dit Duchié: Et promectons en bonne foy, lesdites choses tenir et fermement garder à tousjours mais, sans venir encontre par nous, ne par autres. Et affin que ce soit chose ferme et estable à tousjours, nous avons faict mectre nostre scel à ces présentes lettres. Donné en nostre dicte ville de Dijon, ou mois de juillet le dernier jour, l’an de grâce mil CCCC soixante dix neuf, et de nostre règne le dixneufviesme. § Par le Roy, le prince de Tharante, Vous l’evesque d’Alby, le prothonotaire de Clugny, les sires du Foux, du Bouchage, maistre Jehan Jacquelin, président de Bourgoingne, et plusieurs autres présens. J. DE CHAULMONT. § Visa contentor: J. TEXIER.